b'\n_START_ARTICLE_\nKatakombe\n_START_PARAGRAPH_\nEn katakombe er en underjordisk gang med gravkamre i v\xc3\xa6ggene. Ordet kommer fra gr\xc3\xa6sk kata kumbas, og var et beskrivende navn p\xc3\xa5 Sankt Sebastians katakomber i Rom._NEWLINE_Katakomber forbindes s\xc3\xa6rlig med kristne gravsteder i Rom, men der findes b\xc3\xa5de katakomber andre steder, og ikke-kristne katakomber. I Rom har man f.eks. ogs\xc3\xa5 omkring ti j\xc3\xb8diske katakomber fra antikken. Det bliver ofte fremstillet som om de var skjulesteder for kristne under forf\xc3\xb8lgelser; dette er ikke korrekt. De var officielle gravpladser, som var kendt af romerske myndigheder. \xc3\x85rsagen til at de blev gravet er at kristne og j\xc3\xb8der ikke accepterede den romerske skik med at kremere de afd\xc3\xb8de, og i stedet for almindelige kirkeg\xc3\xa5rde gravede man gange i den bl\xc3\xb8de tufsten._NEWLINE_Efter at kristendommen blev tilladt i det 4. \xc3\xa5rhundrede, holdt man op med at bruge katakomberne Man begyndte i stedet at \xc3\xa5bne kirkeg\xc3\xa5rde. Efterh\xc3\xa5nden blev de gamle katakomber glemt; det er kun St. Sebastians katakomber som altid har v\xc3\xa6rt tilg\xc3\xa6ngelige, hvilket skyldes at indgangen ligger i kirken San Sebastiano udenfor murene. I det 9. \xc3\xa5rhundrede angreb saracenere Rom, og de fleste relikvier blev flyttet; dette bidrog til at der ikke l\xc3\xa6ngere var nogen grund til at bes\xc3\xb8ge katakomberne._NEWLINE_Forskere kendte til katakomberne fra skriftlige kilder, og fra det 16. \xc3\xa5rhundrede begyndte man at lede. Det var p\xc3\xa5 denne tid at man begyndte at bruge ordet katakombe som betegnelse p\xc3\xa5 alle gravsteder af denne type._NEWLINE_Omkring 60 katakomber er kendt i Rom, af hvilke 50 er kristne. Sidstn\xc3\xa6vnte kategori har i henhold til Laterantraktaten siden 1929 v\xc3\xa6rt underlagt Vatikanstaten, n\xc3\xa6rmere bestemt Den pavelige kommission for hellig ark\xc3\xa6ologi. Flere af dem er \xc3\xa5bne for publikum.'